Diari Oficial de la Generalitat Valenciana


Sumari del DOGV 7812, del 23-06-2016 (2016/4188)

RESOLUCIÓ de 24 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 609/99-AIA Villena.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7812

Data del DOGV
:   23-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4188


Data del document
:   24-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 24 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 609/99-AIA Villena.  
 [2016/4188]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, el qual estableix la publicació en el Boletín Oficial del Estado o en el diari oficial corresponent de la resolució complementària a la declaració d'impacte ambiental, resolc:  
  
  
Publicar en el Diari Oficial de la Comunitat Valenciana la resolució complementària corresponent a l'expedient 609/99-AIA Villena.  
  
«Resolució complementària a la declaració d'impacte ambiental  
Expedient: 609/99-AIA.  
Títol: projecte d'explotació de la pedrera d'algeps denominada Las Carlicas.  
Promotor: Yesos las Carlicas, SL.  
Autoritat substantiva: Servei Territorial d'Indústria i Energia d'Alacant.  
Ref. òrgan substantiu: MIVARI/2014/58/03.  
Localització: parcel·la 32 del polígon 8. Terme municipal de Villena (Alacant).  
  
Antecedents  
El 3 d'octubre de 2002, la Direcció General de Planificació i Gestió del Medi va emetre declaració d'impacte ambiental favorable, amb condicions, relativa al projecte d'explotació de la pedrera d'algeps denominada Las Carlicas, a ubicar en la parcel·la 32 del polígon 8 de la localitat de Villena, el promotor de la qual era Pascual Pastor Quirant.  
Entre les condicions incloses en la declaració d'impacte ambiental, la primera indicava textualment:  
«1. Atesa la reduïda superfície a explotar i la producció anual de material, l'explotació i restauració de la pedrera es durà a terme en un termini no superior a 10 anys».  
Així mateix, la condició número 9 indicava:  
«9. El promotor està obligat a presentar, davant del Servei Territorial d'Indústria i Energia abans del 31 de gener de cada any, un informe anual, per duplicat, on s'arrepleguen el balanç i l'estat actual de l'activitat, respecte als volums extrets i aprofitats, als rebliments efectuats i a l'aplicació de les mesures protectores i correctores previstes en el pla de restauració estudi d'impacte ambiental i en la present declaració d'impacte ambiental, així com qualsevol incidència sorgida en el desenvolupament d'aquestes. El servei esmentat remetrà una de les còpies a aquesta direcció general.»  
El 22 de novembre de 2002 es rep en el Servei d'Avaluació d'Impacte Ambiental un annex en què es modifica l'estudi d'impacte ambiental. Analitzada la documentació presentada, l'11 de desembre de 2002 aquest servei remet un informe al Servei Territorial d'Indústria i Energia d'Alacant, en el qual s'indica que es considera que la documentació aportada compleix les condicions imposades en la declaració d'impacte ambiental.  
El 24 d'octubre de 2003 la Direcció General d'Indústria i Investigació Aplicada va dictar una resolució, en què autoritza l'explotació de recursos de la secció A de la Llei de Mines denominada Las Carlicas, en el terme municipal de Villena, província d'Alacant, a favor de Pascual Pastor Quirant, per un termini de 10 anys. D'esta manera, es complia el condicionant disposat per la declaració d'impacte ambiental.  
Posteriorment, per mitjà d'una resolució del Servei Territorial d'Indústria i Seguretat Industrial d'Alacant, de l'1 de desembre de 2006, es va autoritzar el canvi de titularitat de l'explotació a favor de Yesos las Carlicas, SL.  
Amb data 26 de setembre de 2014 el Servei Territorial de Mines d'Alacant remet la Resolució del Servei Territorial d'Energia d'Alacant de 24 de setembre, per la qual es concedeix una pròrroga de sis mesos per a la finalització dels treballs.  
Posteriorment, el 30 de setembre de 2014 es rep, del Servei Territorial de Mines d'Alacant, la Resolució del Servei Territorial d'Energia d'Alacant, de 26 de setembre, que substitueix l'anterior. Aquesta segona resolució concedeix una pròrroga de 18 mesos per a la finalització dels treballs. Així mateix, s'indica que, si és el cas, el Servei Territorial d'Energia, podrà emetre una nova resolució de pròrroga pel període de temps sol·licitat.  
Finalment, el 2 de febrer de 2016, té entrada en el Registre de la Conselleria d'Agricultura, Medi Ambient, Canvi Climàtic i Desenvolupament Rural un escrit del Servei Territorial d'Indústria i Energia d'Alacant dirigit al Servei d'Avaluació d'Impacte Ambiental.  
En l'escrit mencionat s'exposen tots aquests antecedents, amb indicació que, a causa de la conjuntura econòmica, el titular només havia realitzat labors efectives d'explotació durant un període de quatre anys i no havia executat totalment els projectes inicialment aprovats per al termini d'explotació de 10 anys establit en la resolució d'autorització, per la qual cosa, davant de la sol·licitud de pròrroga de l'explotació esmentada, el 26 de setembre de 2014, el Servei Territorial d'Energia d'Alacant havia resolt prorrogar temporalment l'autorització concedida, i s'amplia el termini fins al 26 de març de 2016.  
En el mateix escrit s'exposa que, el 26 d'octubre de 2015, la mercantil Yesos las Carlicas, SL, presenta nova documentació, que concorda amb la ja presentada, en la qual manifesta la pretensió de continuar les labors d'explotació de Las Carlicas, número 867, amb les mateixes condicions mineres i ambientals que s'indicaven en l'autorització inicial.  
L'escrit del Servei Territorial d'Indústria i Energia d'Alacant afig que, tenint en compte un informe favorable del seu personal tècnic, d'11 de novembre de 2015, en el qual es pondera la incidència que la pròrroga del termini de l'autorització pot suposar davant de la restauració de l'explotació d'acord amb els plans aprovats, comunica aqueix servei que, atés que es tracta d'una pròrroga temporal per al compliment de projectes anteriorment autoritzats sense efectes adversos significatius sobre el medi ambient a juí del personal tècnic de la secció de mines, excepte criteri en contra traslladat a aquest servei, continuarà la tramitació de l'expedient de pròrroga de l'àmbit temporal de l'explotació pel període que aquesta s'ha trobat inactiva, i se li concedix, si és el cas, una pròrroga de sis anys, corresponents als 10 inicialment autoritzats d'acord amb el que s'ha indicat en la declaració d'impacte ambiental (DIA) favorable, i es detrauen els quatre anys que l'explotació ha romàs en efectiva explotació.  
  
  
Consideracions ambientals  
  
Primera  
D'acord amb la comunicació remesa pel Servei Territorial d'Indústria i Energia d'Alacant, la sol·licitud de pròrroga temporal per al desenvolupament de les labors d'explotació i restauració de la pedrera Las Carlicas no produïx cap modificació respecte a les circumstàncies d'explotació i restauració d'acord amb les quals es va emetre la declaració d'impacte ambiental favorable condicionada amb data 3 d'octubre de 2002.  
L'única modificació és la sol·licitud de pròrroga temporal, justificada segons el titular de l'explotació i el Servei Territorial d'Indústria i Energia per la conjuntura econòmica que no havia permés el desenvolupament de l'explotació en els terminis previstos.  
Així mateix, el Servei Territorial d'Indústria i Energia argumenta que, ponderant els efectes negatius de continuar l'explotació i restaurar-la segons els projectes aprovats i declarats ambientalment admissibles per la DIA, davant de la possibilitat de deixar l'explotació abandonada en la situació actual, és ambientalment més adequada la primera opció. Des d'aquesta direcció general, que està d'acord amb el raonament del Servei Territorial d'Indústria, se'n va més enllà, fins i tot en el cas que no es concedira pròrroga per a l'autorització minera, seria inadmissible deixar l'explotació abandonada sense restaurar.  
A més, es considera que les labors d'explotació no es poden prolongar indefinidament a l'atzar de les conjuntures econòmiques sol·licitant una pròrroga després d'una altra i mantenint el terreny permanentment afectat. L'explotació i la restauració no han de prolongar-se més enllà de l'estrictament necessari per al desenvolupament de les labors previstes en la documentació basant-se en la qual es va emetre la declaració favorable. L'impacte ambiental derivat de l'obertura de l'explotació ja s'ha prolongat en excés, superant els 10 anys indicats en la declaració d'impacte ambiental, perquè, des de l'autorització 24 d'octubre de 2003 ja han transcorregut més de 12 anys i mig.  
Així, si bé es considera que s'ha de finalitzar l'explotació i la restauració en els termes establits en la DIA de 2002, i s'estimen raonables els arguments del promotor, amb l'objecte de respectar l'esperit de la declaració, ens resulta excessivament simplista detraure els quatre anys de labors efectives. A més, considerant que la pròrroga concedida de 18 mesos va ser efectivament aprofitada pel titular, hem d'entendre que, en tot cas, dels 10 anys establits per a la realització de totes les labors haurien de detraure's, no quatre anys, sinó cinc anys i mig. En conseqüència, el termini restant per a la total execució dels treballs d'explotació i restauració restants en la pedrera hauria de comprendre quatre anys i sis mesos.  
  
Segona  
Respecte a la condició número 9 de la declaració d'impacte ambiental, que requeria la presentació d'un informe anual en el qual es reflectira el balanç i l'estat de l'activitat, respecte als volums extrets i aprofitats, als rebliments efectuats i a l'aplicació de les mesures protectores i correctores previstes en el pla de restauració-estudi d'impacte ambiental i en la DIA de què havia de rebre una còpia aquesta direcció general, s'indica que fins a la data, en les dependències d'aquesta direcció general no s'ha rebut cap informe en què es compleix aquesta condició.  
  
Si bé és cert que l'explotació ha estat paralitzada durant molt de temps, dels antecedents descrits anteriorment es desprén que en la pedrera s'ha exercit activitat efectiva, almenys quatre anys i, presumiblement, cinc anys i mig. En conseqüència, haurien d'haver-se remés a aquesta direcció general, almenys cinc informes de situació de l'explotació.  
A fi de regularitzar aquesta situació, s'haurà de remetre un informe en què no sols consten els continguts inclosos en la condició numero 9, sinó que incloga un pla topogràfic amb la situació actual de la pedrera.  
  
  
Tercera  
D'altra banda, atés el temps transcorregut des de la resolució de declaració d'impacte ambiental, i davant de la possibilitat que hagueren variat les circumstàncies de l'entorn en què s'emplaça l'activitat, amb l'aparició d'algun tipus d'incompatibilitat, els tècnics d'aquesta direcció general han contrastat novament la ubicació de l'explotació amb la cartografia disponible en la Conselleria.  
Respecte d'això, ha d'indicar-se que, d'acord amb la revisió del pla d'acció territorial sobre prevenció del risc d'inundació a la Comunitat Valenciana, aprovat per mitjà del Decret 201/2015, de 29 d'octubre, del Consell, s'ha afegit als nivells de risc per inundació que considerava l'anterior Pla d'Acció Territorial de Caràcter Sectorial sobre la Prevenció del Risc d'Inundació en la Comunitat Valenciana (PATRICOVA), un nou tipus de risc, la perillositat geomorfològica.  
  
«g) Perillositat geomorfològica. En aquest nivell de perillositat d'inundació s'han identificat diferents processos geomorfològics que, per les seues característiques, actuen com un indicador de la presència d'inundacions històriques, no necessàriament catalogades, i s'haurà d'identificar la probabilitat de reactivació dels fenòmens geomorfològics i, si és el cas, els efectes susceptibles de generar-se.»  
Pel que fa a la pedrera Las Carlicas, el perímetre de l'explotació limita per l'oest amb terreny afectat per perillositat geomorfològica: tàlvegs i barrancs de fons pla.  
En conseqüència, hauran d'extremar les precaucions per a evitar que les activitats relacionades amb l'explotació que es desenvolupen en la zona afectada per perill geomorfològic pogueren implicar algun risc (transport).  
  
Quarta  
Finalment, en el Servei d'Avaluació d'Impacte Ambiental es va rebre, el 13 de maig de 2015, una sol·licitud de determinació de l'abast de l'estudi d'impacte ambiental per un altre promotor, en relació a una explotació d'algeps l'emplaçament de la qual resultaria contigu amb l'explotació Las Carlicas objecte de la present resolució.  
En relació a la sol·licitud rebuda, i per a l'adequada resolució de l'expedient, es van fer les consultes pertinents, i va resultar que l'Ajuntament de Villena, en l'informe de 31 de juliol de 2015 indicava, entre altres aspectes:  
- Que hi ha quatre edificis en l'entorn de 500 m respecte a l'explotació minera que consten com a primera residència de veïns de la localitat. I  
- Que l'explotació existent, que està activa, havia sigut motiu de queixes a l'Ajuntament de Villena per sorolls i emissions de pols procedents de la maquinària, del trànsit de vehicles i de les detonacions, per la qual cosa hauria de preveure- un apartat específic de mesures correctores per a les dos afeccions.  
Els habitatges a què al·ludeix l'informe de l'Ajuntament eren preexistents a l'avaluació ambiental de l'explotació Las Carlicas, pel que la possible afecció de la pedrera sobre aquestes ja es considerava en l'avaluació esmentada. No obstant això, l'existència de les queixes per part dels veïns reflecteix la necessitat d'aplicar mesures correctores addicionals sobre les previstes en el seu moment per a esmenar les deficiències constatades.  
El promotor haurà de realitzar una auditoria acústica que incloga mesuraments en l'entorn de les vivendes pròximes i aportar l'informe corresponent a la dita auditoria a aquesta direcció general. En el cas de superar-se els nivells acústics permesos per la legislació, l'annex indicat haurà d'incloure les mesures correctores pertinents.  
Així mateix, haurà de realitzar un mesurament dels nivells d'immissió de pols en l'entorn de les vivendes, i presentar mesures correctores addicionals per a minimitzar l'emissió de pols.  
  
Consideracions jurídiques  
La modificació de les condicions de la declaració d'impacte ambiental es regula en l'article 44 de la Llei 21/2013, de 9 de desembre, d'avaluació ambiental, i s'inicia la modificació d'ofici.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix, a la Direcció General de Medi Natural i d'Avaluació Ambiental, la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
Resolució complementària de declaració d'impacte ambiental  
  
Primer  
Advertides les circumstàncies indicades pel Servei Territorial d'Indústria d'Alacant, i preses en consideració les noves circumstàncies sobre l'explotació d'algeps Las Carlicas, en la parcel·la número 32 del polígon 8, de la localitat de Villena, el promotor de la qual és actualment Yesos las Carlicas, SL, es manté la declaració d'impacte ambiental favorable condicionada de 3 d'octubre de 2002, i s'introdueixen les modificacions següents:  
1. Es modifica la primera condició establida en l'apartat segon de la declaració d'impacte ambiental de 3 d'octubre de 2002, que passarà a quedar redactat com segueix:  
«1. L'explotació i restauració total de la pedrera Las Carlicas es desenvoluparan en un termini no superior a quatre anys i sis mesos des del moment de la notificació d'esta resolució.  
No seran admissibles noves sol·licituds de pròrroga.»  
2. S'afigen les condicions següents a continuació de les incloses en la declaració de 3 d'octubre de 2002:  
«10. En el termini d'un mes des de la notificació de la present resolució, s'haurà de remetre un informe que reflectisca el balanç i l'estat actual de l'activitat, respecte als volums extrets i aprofitats, als rebliments efectuats i a l'aplicació de les mesures protectores i correctores previstes en el pla de restauració-estudi d'impacte ambiental i en aquesta declaració d'impacte ambiental, així com qualsevol incidència sorgida en el desenvolupament d'aquestes. Aquest informe inclourà, així mateix, un pla topogràfic amb la situació actual de la pedrera.  
  
11. En les activitats de transport relacionades amb l'activitat s'extremaran les precaucions per a evitar riscos en la zona contigua afectada per perill geomorfològic.  
12. En el termini d'un mes des de la notificació d'aquesta resolució, s'hauran de realitzar:  
- Una auditoria acústica que incloga mesuraments en l'entorn dels habitatges pròxims, d'acord amb el que disposa el Decret 266/2004, de 3 de desembre, del Consell, que desplega la Llei 7/2002, de 3 de desembre, de la Generalitat Valenciana, de protecció contra la contaminació acústica.  
- Un estudi dels nivells d'immissió de pols en l'entorn dels habitatges pròxims.»  
Els dos estudis es realitzaran per organismes autoritzats, i els resultats obtinguts es reflectiran en sengles informes que es remetran a aquesta direcció general.  
En cas de superar els nivells sonors permesos per la llei, s'establiran les mesures correctores pertinents. Així mateix, si és el cas, es presentaran mesures correctores addicionals per a minimitzar l'emissió de pols.  
  
  
Segon  
Notificar a les persones interessades que contra aquesta resolució, ja que és un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets i interessos estimen pertinents.  
  
Tercer  
Publicar en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte ambiental.  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de la Llei 21/2013, és aplicable a la present declaració d'impacte ambiental.  
  
  
València, 7 de març de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 24 de maig de 2016.- El director general de Medi Natural i d'Avaluació Ambiental: Antoni Marzo i Pastor.